બીજી બાજું, આ જ સમય આસપાસ, અમેરિકી લશ્કરી અધિકારીઓ બગદાદ ઍરપોર્ટ નજીક આવેલી કૅમ્પ ક્રોપર જેલની કાળકોટડીમાંથી સદ્દામને લઈને ‘ગ્રીન ઝોન’ ખાતે પહોંચ્યાં. ‘ગ્રીન ઝોન’ એ એક અભેદ્ય કિલ્લા જેવો વિસ્તાર છે કે જેમાં અમેરિકી દૂતાવાસ અને ઉચ્ચ ઈરાકી અધિકારીઓ વસે છે. અમેરિકી લશ્કરી અધિકારીઓએ સદ્દામને ઈરાકી અધિકારીઓના હવાલે કર્યા અને ત્યાંથી તેમને લશ્કરી કાફલામાં ખદીમિયા ખાતે લવાયા.